La Junta de Govern Local adjudica el contracte d'obres per a la restauració del Casino Gerència
16 de novembre 2021

![](/media/sowooact/01_m1_mini_casino_gerencia_archivo.jpg?width=378&height=252&mode=max) ![](/media/lfznozhh/01_m2_javier_raro_pleno_agosto_2021.jpg?width=378&height=252&mode=max)

![](/media/fh5ldrf3/01_c1_cabecera_edusi_feder_ue.jpg?width=850&height=207.67045454545456)

La Junta de Govern Local ha aprovat l'adjudicació del contracte d'obres per a la restauració de l'antic Casino Gerència d'Altos Hornos del Mediterráneo (AHM) al Port de Sagunt per un import de 937.361,49 euros, IVA inclòs, cofinançat al 50% pel Fons Europeu de Desenvolupament Regional (FEDER) de la Unió Europea, dins del Programa Operatiu Plurianual d'Espanya (POPE) del període de programació 2014-2020, inclòs en l'eix Desenvolupament Urbà. El termini d'execució dels treballs de rehabilitació serà de nou mesos.

El regidor delegat de Contractació, Javier Raro, ha mostrat la seua satisfacció per la conclusió del **«laboriós»** procés, gestionat pel departament que dirigix, per a la posada en marxa de les obres. **«Esta és una inversió que continua dignificant el nostre patrimoni industrial, que va en la línia de les obres del Museu Industrial, actualment en marxa, i del projecte d'urbanització de la Gerència»**, ha explicat l'edil.

Javier Raro ha indicat també que la reforma **«va en el camí d'aconseguir que es pose en valor»** el patrimoni industrial del municipi **«i puga estar al servici de la ciutadania»**.

Esta operació, que es troba inclosa en l'Objectiu Temàtic 6, Línia 6.1, de l'Estratègia de Desenvolupament Urbà Sostenible Integrat (EDUSI) _Join Sagunt_, cofinançada pel fons FEDER, restaurarà l'immoble de manera que quedarà habilitat per a utilitzar-se com a edifici públic d'ús cultural. En tractar-se d'un dels edificis més antics del Port de Sagunt i un dels més emblemàtics, es respectarà el seu valor patrimonial. També es respectarà, en la mesura que siga possible, la distribució actual interior de l'edifici així com el paviment i els elements originals de la primera planta.

![](/media/uvlkqunh/01_c2_alzado_casino_rampa_lado_canet-dau_arquitectos-teresa_lacruz.jpg?width=850&height=290.7386363636364)

Com a aspecte important, es preveu la demolició de la coberta actual del pati, que permetrà la recuperació de la visió del centre de l'edifici com a pati claustral d'il·luminació. No obstant això, per a mantindre la seua funcionalitat es realitzarà una nova coberta de vidre a l'altura de la segona planta, de tal manera que la doble altura de l'espai central i la lleugeresa i transparència del tancament rememore l'origen de l'edifici.

Les habitacions i els lavabos que hi havia per als enginyers es respectaran en tot allò que siga possible, fins i tot en el mobiliari i els aparells sanitaris, per a un ús d'interpretació de l'edifici, ja que és un bé patrimonial important.

Així, l'actuació constarà d'un reforç estructural de l'immoble; l'adaptació del mateix a la normativa actual; una millora dels acabats del pati i els tancaments; la renovació de les instal·lacions elèctrica, de ventilació i de climatització; la restauració del mobiliari i de l'entorn; i la reforma del semisoterrani. L'edifici té una superfície construïda de 1.446,10 metres quadrats, dels quals 1.142,91 metres quadrats són útils, i s'intervindrà pràcticament la totalitat de l'edifici.

Amb la intervenció que es planteja en este projecte, l'edifici es podrà, per fi, utilitzar íntegrament i estarà dotat de biblioteca, sales d'usos múltiples i de reunions, cafeteria així com ascensors i elements i infraestructures d'accessibilitat.

La regidora delegada de Cultura i de l'Àrea de Promoció de la Ciutat, Asun Moll, signant de l'operació, s'ha congratulat que ja s'hagen adjudicat els treballs i es puga iniciar la restauració. **«Estem d'enhorabona perquè convertirem el Casino en un espai cultural i un centre cívic per a les associacions»**, ha manifestat l’edil.

**«Desitgem que es complisquen els terminis i tindre prompte la recuperació d'eixe edifici per a la gestió tant cultural com associativa de la nostra ciutat»**, ha augurat Moll. **«És una reivindicació des de fa temps que ens mereixem tots els ciutadans i les ciutadanes de la nostra ciutat»**, ha postil·lat la regidora de Cultura.

Dels 937.361,49 euros totals del cost de l'obra, 774.678,92 euros corresponen a l'import net de la mateixa i els restants 162.682, 57 euros a l'IVA d'esta; d'eixe mateix muntant total, 104.151,28 euros (IVA inclòs) seran a càrrec del pressupost del present exercici 2021 i 833.210,21 aniran amb càrrec al del pròxim any 2022. La directora d'obres serà l'arquitecta Teresa Lacruz, autora del projecte.

La Taula de Contractació de l'Ajuntament de Sagunt va proposar el passat 15 d'octubre, d'acord amb l'avaluació de les propostes presentades, l'adjudicació del contracte d'obres a l'empresa Víctor Tormo SL, supeditada a l'acceptació per part de l'òrgan de Contractació, i ara la Junta de Govern Local ha aprovat acceptar esta proposta i ratificar-la.

Este projecte, sufragat al 50% amb fons FEDER de la Unió Europea, forma part de l'EDUSI _Join Sagunt_ i s'engloba, concretament, en la Línia 6.1 de _Rehabilitació del patrimoni historico-artístic, arqueològic i industrial de Sagunt i la seua promoció orientada al turisme_, així com dins l'Objectiu Temàtic 6 per a _Conservar i protegir el medi ambient i promoure l'eficiència de recursos_.

![](/media/vdmmserc/01_c3_alzado_casino_lado_valencia-dau_arquitectos-teresa_lacruz.jpg?width=850&height=352.5568181818182)

*   [](http://www.facebook.com/sharer.php?u=https://aytosagunto.es/va/actualitat/la-junta-de-govern-local-adjudica-el-contracte-d-obres-per-a-la-restauracio-del-casino-gerencia/ "Facebook")
*   [](http://twitter.com/share?url=https://aytosagunto.es/va/actualitat/la-junta-de-govern-local-adjudica-el-contracte-d-obres-per-a-la-restauracio-del-casino-gerencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-junta-de-govern-local-adjudica-el-contracte-d-obres-per-a-la-restauracio-del-casino-gerencia/ "Linked In")
*   [](mailto:?body=https://aytosagunto.es/va/actualitat/la-junta-de-govern-local-adjudica-el-contracte-d-obres-per-a-la-restauracio-del-casino-gerencia/)